
*** Pabaiga ***

LIETUVOS RESPUBLIKOS
POLITINIŲ PARTIJŲ IR POLITINIŲ ORGANIZACIJŲ
Į S T A T Y M A S 


Įstatymo pavadinimas pakeistas:
Nr. I-499, 94.06.15, Žin., 1994, Nr.48-891 (94.06.24)

     Politinių partijų ir politinių organizacijų įvairovė užtikrina Lietuvos Respublikos politinės sistemos demokratiškumą. Politinės partijos ir politinės organizacijos jungia Lietuvos Respublikos piliečius bendriems politiniams tikslams įgyvendinti, padeda formuoti ir išreikšti Lietuvos piliečių interesus ir politinę valią.
     Lietuvos  Respublikos Seimas,  siekdamas garantuoti politinių partijų ir politinių organizacijų lygiateisiškumą ir užtikrinti, kad jų veikla tarnautų nepriklausomos demokratinės Lietuvos valstybės stiprinimui bei  visuomenės pažangai, priima ir skelbia šį įstatymą.
     
Preambulės pakeitimai:
Nr. I-499, 94.06.15, Žin., 1994, Nr.48-891 (94.06.24)

 I. BENDRIEJI NUOSTATAI 


     1 straipsnis. Teisė jungtis į politines partijas ir politines
                   organizacijas 

     Lietuvos Respublikos  piliečiai turi  teisę jungtis  į politines partijas ir politines organizacijas ir dalyvauti jų veikloje. Politinių partijų ir politinių organizacijų nariu gali būti tik Lietuvos Respublikos pilietis, turintis aktyviąją rinkimų teisę.
     Tuo mat metu Lietuvos Respublikos pilietis gali būti tik vienos politinės partijos ar politinės organizacijos nariu. 

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)


     2 straipsnis. Politinių partijų ir politinių organizacijų veiklos
                   pagrindai 

     Politinės partijos ir politinės organizacijos veikia, laikydamosi Lietuvos Respublikos Konstitucijos, šio bei kitų įstatymų ir savo veiklą grindžia nustatyta tvarka įregistruotu partijos ar politinės organizacijos statutu (įstatais).
     Lietuvos Respublikos teritorijoje negali būti steigiamos ir veikti kitų valstybių politinės partijos ir politinės organizacijos, jų padaliniai ir organizacijos.
     Draudžiama steigtis ir veikti politinėms partijoms ir politinėms organizacijoms, kurių programiniuose  dokumentuose   propaguojama  ar  veikloje praktikuojama rasinė, religinė, socialinė klasinė nelygybė ir neapykanta, autoritarinio ar totalitarinio valdymo, valdžios užgrobimo prievarta metodai, karo ir smurto propaganda, žmogaus teisių bei laisvių pažeidimai, kitokios idėjos bei veiksmai, prieštaraujantys Lietuvos Respublikos konstitucinei santvarkai ir nesuderinami su visuotinai pripažintomis tarptautinėmis teisės normomis.
     Vadovaujantieji politinės partijos ar politinės organizacijos organai turi būti tik Lietuvos Respublikos teritorijoje. 

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)


      II. POLITINIŲ PARTIJŲ IR POLITINIŲ ORGANIZACIJŲ STEIGIMAS,
               JŲ VEIKLOS SUSTABDYMAS IR NUTRAUKIMAS 


     3 straipsnis. Politinių partijų ir politinių organizacijų steigimas

     Politinei  partijai   ar  politinei  organizacijai  įsteigti būtina, kad  ji turėtų  Lietuvoje ne  mažiau kaip  keturis šimtus steigėjų, kurie savo ar savo atstovų suvažiavime turi patvirtinti statutą  (įstatus),   programą  ir   išrinkti  vadovaujančiuosius organus.
     Steigiamos politinės  partijos  ar  politinės  organizacijos programa  ir  statutas  (įstatai)  negali  prieštarauti  Lietuvos Respublikos Konstitucijai ir įstatymams.
      Statute (įstatuose) turi būti nurodyta:
     1) partijos ar politinės organizacijos pavadinimas, buveinė, tikslai, uždaviniai ir veiklos teritorija;
     2) įstojimo  į partiją ar politinę organizaciją ir išstojimo sąlygos ir tvarka;
     3) partijos  ar  politinės  organizacijos  narių  teisės  ir pareigos;
     4) partijos  ar politinės organizacijos struktūra, padalinių sudarymo būdai, vadovų rinkimo tvarka;
     5)  partijos   ar  politinės  organizacijos  aukščiausiosios valdymo institucijos sušaukimo būdai, laikas, jos kompetencija;
     6) vadovaujančiųjų organų rinkimo tvarka ir jų kompetencija;
     7) lėšų šaltiniai;
     8)  partijos   ar  politinės  organizacijos  organų  veiklos kontrolės vykdymo tvarka;
     9) statuto (įstatų) keitimo tvarka;
     10) partijos  ar politinės  organizacijos veiklos nutraukimo ir turto panaudojimo tvarka.
     Statute (įstatuose)  gali būti  numatyti ir kiti partijos ar politinės  organizacijos   veiklos   organizavimo   bei   tvarkos klausimai.     

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)
Nr. I-953, 95.06.20, Žin., 1995, Nr.55-1354 (95.07.05)


     4 straipsnis. Politinių partijų ir politinių organizacijų 
                   registravimas

     Politines partijas  ir politines  organizacijas  registruoja Lietuvos Respublikos teisingumo ministerija.
     Steigėjai  ne  vėliau  kaip  per  vieną  mėnesį  po  statuto (įstatų), programos  priėmimo ir vadovaujančiųjų organų išrinkimo dienos  paduoda   Lietuvos  Respublikos  teisingumo  ministerijai pareiškimą dėl  partijos ar politinės organizacijos registravimo. Pareiškimą pasirašo  vadovas,  nurodydamas  partijos ar  politinės organizacijos buveinės  adresą,  telefoną.  Prie  pareiškimo  dėl registravimo pridedama:
     1) statutas (įstatai), programa dviem egzemplioriais;
     2) kopija  steigiamojo suvažiavimo  protokolo, kuriame  turi būti nurodytas  partijos  ar  politinės  organizacijos  įsteigimo laikas ir  vieta, taip  pat steigėjų,  dalyvavusių suvažiavime ir balsavusių už  partijos  ar  politinės  organizacijos  įsteigimą, skaičius;
     3) steigėjų  sąrašas, kuriame  turi būti  kiekvieno steigėjo vardas,  pavardė,   gimimo  data,   pilietybė  ir  asmens  kodas, gyvenamosios vietos  adresas, užsiėmimas, žyma apie nepriklausymą kitoms partijoms  ir politinėms organizacijoms. Šie duomenys turi būti patvirtinti  kiekvieno steigėjo  parašu,  taip  pat  asmens, sudariusio steigėjų sąrašą, parašu;
     4) partijos  ar politinės  organizacijos  simbolių,  vėliavų pavyzdžiai arba jų eskizai.
     Statutas (įstatai), programa, protokolas ir steigėjų sąrašas turi būti pasirašyti partijos ar politinės organizacijos vadovo.
     Teisingumo  ministerija   šio  straipsnio  antrojoje  dalyje nurodytus dokumentus  išnagrinėja per  mėnesį  nuo  jų  pateikimo dienos ir įregistruoja politinę partiją ar politinę organizaciją, jeigu pateikti  visi reikalingi  dokumentai ir  nėra pažeisti šio įstatymo reikalavimai.
     Jei dokumentų  trūksta, steigėjams  pranešama apie tai raštu ir nustatomas  terminas trūkstamiems  dokumentams  pateikti.  Šis terminas negali  būti ilgesnis  negu  vienas  mėnuo.  Partija  ar politinė organizacija  įregistruojama per  mėnesį  nuo  trūkstamų dokumentų pateikimo dienos.
     Politinė partija  ar politinė organizacija, praleidusi šiame straipsnyje nustatytus  dokumentų pateikimo  terminus,  taip  pat pažeidusi kitus šio įstatymo reikalavimus, neregistruojama.
     Atsisakius registruoti  politinę  partiją  ar  politinę organizaciją, apie tai raštu pranešama steigėjams ir nurodomos atsisakymo priežastys.
     Politinė partija  ar politinė organizacija, kurią buvo atsisakyta registruoti šiame įstatyme nurodytais pagrindais, savo steigimo ir registravimo klausimus turi spręsti iš naujo šio įstatymo nustatyta tvarka.
     Registruojamos politinės partijos ar politinės organizacijos pavadinimas ir  simbolika turi skirtis nuo jau registruotų politinių partijų ir politinių ar visuomeninių organizacijų pavadinimų ir simbolikos.
     Apie statuto (įstatų), programos pakeitimus politinė partija ar politinė organizacija per penkiolika dienų privalo raštu pranešti Teisingumo ministerijai, pateikdama jai pakeistą statutą (įstatus), programą ir juos pakeitusio suvažiavimo protokolo kopiją.
     Jei politinė  partija ar politinė organizacija pakeitė pavadinimą, ji perregistruojama šio įstatymo nustatyta tvarka.
     Politinė partija ar politinė organizacija ir jų statutuose (įstatuose) nurodyti struktūriniai padaliniai yra juridiniai asmenys nuo partijos ar politinės organizacijos įregistravimo dienos.      

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)
Nr. I-787, 95.02.02, Žin., 1995, Nr.18-402 (95.03.01)
Nr. I-953, 95.06.20, Žin., 1995, Nr.55-1354 (95.07.05)


     5 straipsnis. Politinių partijų ir politinių organizacijų veiklos 
                   sustabdymas 

     Lietuvos Respublikos teisingumo ministerija sustabdo politinės partijos ar politinės organizacijos veiklą, jeigu ji pažeidžia Lietuvos Respublikos Konstituciją ar šį įstatymą. Dėl politinių partijų ar politinių organizacijų veiklos sustabdymo gali kreiptis valstybės ir savivaldos institucijos, taip pat kitos politinės partijos ar politinės organizacijos. Kreipimasis dėl politinės partijos ar politinės organizacijos veiklos sustabdymo turi būti išnagrinėtas ne vėliau kaip per mėnesį nuo jo gavimo dienos. Teisingumo ministerija turi teisę sustabdyti politinės partijos ar politinės organizacijos veiklą ir savo iniciatyva.
      Teisingumo ministerija, sužinojusi apie įstatymo pažeidimą, apie tai raštu praneša politinės partijos ar politinės organizacijos vadovaujantiesiems organams, nurodydama, kokie įstatymų reikalavimai pažeisti, ir nustatydama terminą pažeidimams pašalinti. Jei nustatytu terminu pažeidimas nepašalinamas, politinės partijos ar politinės organizacijos veikla sustabdoma. Teisingumo  ministerija, spręsdama, ar  politinė partija,  politinė organizacija nepažeidė Lietuvos Respublikos  Konstitucijos ar  šio įstatymo,  turi teisę kreiptis į kitas valstybės institucijas ir gauti iš jų išvadas.
     Rinkiminės kampanijos metu politinės partijos ar politinės organizacijos veiklą gali sustabdyti tik Vilniaus apygardos teismas, kurio sprendimas įsiteisėja nuo paskelbimo.
     Sustabdžius politinės  partijos ar politinės organizacijos veiklą,  jai draudžiama naudotis visomis  masinės informacijos  priemonėmis, vykdyti agitaciją ir propagandą, dalyvauti rinkimuose.
     Politinės partijos ar politinės organizacijos veikla negali būti sustabdyta ilgesniam negu šešių mėnesių laikotarpiui. Jeigu politinė partija ar politinė organizacija po to, kai jos veikla bus sustabdyta, nepašalina pažeidimų ar per metus nuo jos  veiklos sustabdymo  dienos vėl pažeidžia Lietuvos Respublikos įstatymus, partijos ar politinės organizacijos veikla sustabdoma vieneriems metams.
     Pašalinusi pažeidimus, politinė partija ar politinė organizacija apie tai praneša Lietuvos Respublikos teisingumo ministerijai, kuri, gavusi tokį pranešimą, per penkias dienas leidžia politinei partijai ar politinei organizacijai tęsti veiklą. 

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)
Nr. I-639, 94.11.08, Žin., 1994, Nr.91-1763 (94.11.25)
Nr. I-953, 95.06.20, Žin., 1995, Nr.55-1354 (95.07.05)


     6 straipsnis. Politinių partijų ir politinių organizacijų veiklos 
                   pasibaigimas 

     Politinės partijos ar politinės organizacijos veikla pasibaigia:
     1) jei  pati partija ar politinė organizacija nutraukia savo  veiklą  statute (įstatuose) nustatyta tvarka;
     2) jei  partijos ar politinės organizacijos veiklą nutraukia Vilniaus apygardos teismas.

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)
Nr. I-639, 94.11.08, Žin., 1994, Nr.91-1763 (94.11.25)

     7 straipsnis. Politinių partijų ir politinių organizacijų veiklos 
                   nutraukimas

     Lietuvos  Respublikos  teisingumo  ministerijos  teikimu Vilniaus apygardos teismas gali nutraukti politinės partijos ar politinės organizacijos veiklą, jeigu  po pakartotinio  veiklos sustabdymo ji per metus pažeidžia Konstituciją ar šį įstatymą. 

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)
Nr. I-639, 94.11.08, Žin., 1994, Nr.91-1763 (94.11.25)


     8 straipsnis. Apskundimo tvarka

     Atsisakymas  registruoti   politinę  partiją   ar   politinę organizaciją, jos  veiklos sustabdymas  gali  būti  apskųsti  per mėnesį nuo  pranešimo apie  tai gavimo  dienos Vilniaus apygardos teismui.

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)
Nr. I-639, 94.11.08, Žin., 1994, Nr.91-1763 (94.11.25)
Nr. I-953, 95.06.20, Žin., 1995, Nr.55-1354 (95.07.05)

      III. POLITINIŲ PARTIJŲ IR POLITINIŲ ORGANIZACIJŲ VEIKLOS GARANTIJOS 


     9 straipsnis. Politinių partijų ir politinių organizacijų veikimo 
                   laisvė 

     Visos politinės partijos ir politinės organizacijos Respublikos teritorijoje veikia laisvai ir savarankiškai. Valstybės organams, įmonėms, įstaigoms ir organizacijoms, taip pat visuomeninėms organizacijoms ir atskiriems pareigūnams draudžiama kištis į politinių partijų ir politinių organizacijų vidaus reikalus. Asmenys, trukdantys politinei partijai ar politinei organizacijai veikti, atsako pagal Lietuvos Respublikos įstatymus.
     Valstybės organai,  įmonės, įstaigos  ir organizacijos, visuomeninės organizacijos, kitos politinės partijos ir politinės organizacijos, taip pat asmenys privalo  atlyginti  politinei  partijai ar politinei organizacijai neteisėtais veiksmais padarytą materialinę ir moralinę žalą. 

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)


     10 straipsnis. Politinės  partijos  ar politinės organizacijos veiklos 
                    apribojimas 

     Politinių partijų  ir politinių  organizacijų  organizacinė struktūra grindžiama tik teritoriniu principu. Darbo kolektyvuose negali būti  steigiami ir  veikti politinių  partijų ir politinių organizacijų padaliniai.
     Lietuvos  Respublikos  krašto  apsaugos  karininkai  ir liktiniai, kadriniai vidaus reikalų ir valstybės saugumo tarnybų darbuotojai, teisėjai,  prokurorai, tardytojai ir  kiti   Lietuvos  Respublikos  įstatymuose nurodyti asmenys negali  būti politinių partijų ir politinių organizacijų nariais.
     Asmenų, įstatymo nustatyta tvarka pašauktų atlikti krašto apsaugos tarnybą, Lietuvos Respublikos Aukščiausiosios Tarybos ar Vyriausybės paskirtų į pareigas Krašto apsaugos ir Valstybės saugumo  departamentuose,  Vidaus  reikalų  ministerijoje, Prokuratūroje, taip pat valstybės kontrolės pareigūnų narystė politinėje partijoje ar politinėje organizacijoje sustabdoma visam tarnybos ar darbo laikui.
     Asmuo, kurio  narystė politinėje  partijoje  ar  politinėje organizacijoje sustabdyta,  negali  rinkti  ir  būti  renkamas  į politinės partijos  ar politinės organizacijos  bei jos padalinių organus ir vykdyti jų pavedimų.

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)
Nr. I-953, 95.06.20, Žin., 1995, Nr.55-1354 (95.07.05)


     11 straipsnis. Politinių partijų ir politinių organizacijų nuosavybė 

     Politinėms partijoms ir politinėms organizacijoms nuosavybės teise gali priklausyti pastatai, įrengimai, leidyklos, spaustuvės, transporto priemonės bei kiti objektai, taip pat kitas turtas, reikalingas jų statute (įstatuose) numatytiems uždaviniams įgyvendinti.
     Politinių partijų ir politinių organizacijų nuosavybės teises reglamentuoja Lietuvos Respublikos įstatymai.
     Politinės partijos ir politinės organizacijos turi teisę naudotis pastatais ir kitokiu turtu pagal panaudos ar nuomos sutartis su valstybinėmis ir visuomeninėmis organizacijomis, įmonėmis ir piliečiais.
     Politinių partijų ir politinių organizacijų lėšas sudaro jos narių mokesčiai, iš leidybinės veiklos gautos pajamos, piliečių bei visuomeninių organizacijų dovanotos lėšos ir kitos teisėtai gautos pajamos.
     Valstybinės  valdžios   ir  valdymo   organai,  valstybinės įmonės, įstaigos  ir organizacijos neturi teisės kokia nors forma ar būdu  finansuoti politinių  partijų ir  politinių organizacijų bei jų  padalinių, taip  pat politinėms  partijoms ar  politinėms organizacijoms atstovaujančių  Seimo narių ar savivaldybių tarybų narių arba jų grupių.
     Politinės partijos ir politinės organizacijos negali gauti lėšų ar kitokio turto, kuriuos skiria kitų valstybių valdžios bei valdymo organai, valstybinės organizacijos ar fondai.
     Politinės partijos ir politinės organizacijos gali gauti lėšų ar kitokio turto iš tarptautinių organizacijų, nevalstybinių organizacijų, fondo ir asmenų tik Lietuvos Respublikos įstatymų nustatyta tvarka.
     Neteisėtai gautos  lėšos ir  turtas  teismo  sprendimu perduodamas Lietuvos Respublikos nuosavybėn.
     Partijos ar  politinės organizacijos  narys neturi teisės į politinės partijos  ar   politinės  organizacijos turtą ir neatsako už politinės partijos ar politinės organizacijos skolas.

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)


     12 straipsnis. Teisė gauti lėšų iš Valstybės biudžeto 

     Politinės partijos ir politinės organizacijos,  atstovaujamos Lietuvos  Respublikos Seime, turi teisę įstatymo nustatyta tvarka gauti dotacijų iš Lietuvos Respublikos valstybės biudžeto.

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)


     13 straipsnis. Politinių partijų ir politinių organizacijų finansinės     
                    veiklos kontrolė 

     Politinių partijų ir politinių organizacijų finansinę veiklą kontroliuoja Respublikos finansų įstaigos. Politinės partijos ir politinės organizacijos kasmet, ne vėliau kaip iki ateinančių metų vasario 1 dienos, pateikia finansų įstaigoms metų finansinės veiklos  deklaraciją, viešai paskelbia apie savo biudžeto pajamas ir jų šaltinius, išlaidas ir jų paskirtį. 

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)


     14 straipsnis. Teisė dalyvauti tvarkant valstybinius reikalus 

     Visos politinės  partijos ir politinės organizacijos turi  lygią teisę  dalyvauti valstybinės valdžios  organų rinkimuose.  Rinkimų metu visų politinių partijų ir politinių organizacijų kandidatams į deputatus sudaromos vienodos galimybės nemokamai naudotis valstybinėmis masinės informacijos priemonėmis Lietuvos Respublikos rinkimų įstatymuose nustatyta tvarka.
     
Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)
Nr. I-953, 95.06.20, Žin., 1995, Nr.55-1354 (95.07.05)


     15 straipsnis.Teisė sudaryti politinių partijų ir politinių 
                   organizacijų koalicijas, sąjungas 

     Politinės partijos ir politinės organizacijos turi teisę sudaryti koalicijas, sąjungas, rinkiminius blokus. 

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)


     16 straipsnis. Teisė skleisti informaciją apie politinės partijos ar 
                    politinės organizacijos veiklą

     Politinės partijos ir politinės organizacijos turi teisę nekliudomai raštu, žodžiu ar kitais būdais skleisti informaciją apie savo veiklą, propaguoti politinės partijos ar politinės organizacijos idėjas, tikslus ir programą.
     Politinės partijos ir politinės organizacijos turi teisę steigti masinės informacijos priemones, išskyrus radiją ir televiziją, taip pat nustatyta tvarka naudotis  valstybinėmis spaudos  ir kitomis  masinės informacijos priemonėmis. 

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)


     17 straipsnis. Teisė organizuoti masinius renginius 

     Lietuvos Respublikos įstatymų nustatyta tvarka politinės partijos ir politinės organizacijos turi teisę rengti mitingus, demonstracijas, susirinkimus ir kitokius masinius renginius. 

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)


     18 straipsnis. Politinių partijų ir politinių organizacijų atsakomybė 

     Politinė  partija ar politinė organizacija,  neteisėtais  veiksmais  padariusi materialinę ar moralinę žalą valstybei, jos įmonėms, įstaigoms ir organizacijoms, piliečiams, kitoms politinėms ar visuomeninėms organizacijoms, privalo iš savo turto atlyginti šią žalą Lietuvos Respublikos įstatymų nustatyta tvarka. 

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)


IV. BAIGIAMIEJI NUOSTATAI 


     19 straipsnis. Politinių partijų ir politinių organizacijų 
                    tarptautiniai ryšiai 

     Politinės partijos ir politinės organizacijos turi teisę palaikyti ryšius su kitų valstybių politinėmis partijomis bei politinėmis organizacijomis, tarptautinėmis ir kitokiomis organizacijomis. 

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)


     20 straipsnis. (Neteko galios). 

Straipsnio pakeitimai:
Nr. I-499, 94.06.15, Žin., 1994, Nr.48-891 (94.06.24)
Nr. I-953, 95.06.20, Žin., 1995, Nr.55-1354 (95.07.05)

